Käesolev dokument määratleb elamus Mustamäe tee 201 Tallinn kasutatavate tehnovõrkude piiritluspunktid. Tehnovõrkudeks on:

–   veevarustussüsteem,

–   kanalisatsioonisüsteem,

–   küttesüsteem,

–   elektrisüsteem,

–   gaasivarustussüsteem,

–   ventilatsioonisüsteem,

–   telekommunikatsioonivõrk.

**1.  Veevarustussüsteem**

Veetorustik vee-ettevõtja liitumispunktist kuni iga korteri sulgurventiilideni, viimased kaasa arvatud, on korteriomanike kaasomand ning neid hooldab korteriühistu. Korteri veetorusid alates sulgurventiilidest (välja arvatud) valdab ja hooldab korteriomanik. Korterisisesed veearvestid kuuluvad korteriomanikule. Elamu üldveemõõtja kuulub vee-ettevõtjale, kes organiseerib üldveemõõtja taatlemise.

**2.  Kanalisatsioonisüsteem**

Kanalisatsioonitorud alates väljunditest elamu katusel (12 tk), kanalisatsioonipüstikud koos jaotuskolmikutega, kanalisatsioonitorud keldris ja elamu ees maa sees kuni liitumispunktideni vee-ettevõtja kanalisatsioonikaevudes (4 tk) on korteriomanike kaasomand ning neid hooldab korteriühistu. Kanalisatsioonitorustikku alates kanalisatsioonipüstiku jaotuskolmikust (viimane välja arvatud) valdab ja hooldab korteriomanik.

**3.  Küttesüsteem**

Küttesüsteem alates liitumispunktist soojusvõrguga on korteriomanike kaasomand ning seda hooldab korteriühistu. Vannitubade käterätikuivatid on elamu küttesüsteemi osa. Omavoliliselt vannitoast eemaldatud käterätikuivati ja selle ühendustorude taastamine toimub korteriomaniku kulul.

**4.  Elektrisüsteem**

Elektrisüsteem alates liitumispunktist võrgu-ettevõtjaga kuni korterite peakaitsmeteni koridoride elektrikilpides, viimased kaasa arvatud, on korteriomanike kaasomand ning seda hooldab korteriühistu. Elektriseadmed üldkasutatavates ruumides on korteriomanike kaasomand ning neid hooldab korteriühistu. Elektrijuhtmeid ja -seadmeid alates korteri peakaitsmest, viimane välja arvatud, valdab ja hooldab korteriomanik. Korterite elektriarvestid kuuluvad korteriomaniku ja elektrienergiamüüja vastutusalasse.

**5.  Gaasivarustussüsteem**

Gaasitorustik gaasiettevõtja liitumispunktist kuni iga korteri sulgurventiilideni, viimased kaasa arvatud, on korteriomanike kaasomand ning neid hooldab korteriühistu. Gaasitorustikku alates sulgurventiilist(välja arvatud) korteris , ning gaasiseadmeid valdab ja hooldab korteriomanik. Korterisisest gaasiarvestit valdab ja hooldab korteriomanik. Trepikodade gaasiarvesteid valdab ja hooldab gaasiettevõtja.

**6.  Ventilatsioonisüsteem**

Ventilatsioonišahtid ja ventilatsioonikorstnad elamu katusel on korteriomanike kaasomand ning neid hooldab korteriühistu. Korteris olevaid ventilatsioonireste ja ventilatsioonikanaleid valdab ja hooldab korteriomanik. Korterisiseste ventilatsioonirestide taguseid puhastab korteriomanik.

**7.  Telekommunikatsioonisüsteem**

Telekommunikatsiooniseadmeid ja -kaableid elamu ühiskasutatavates ruumides valdavad ja hooldavad telekommunikatsiooniettevõtjad. Korterisisesed telekommunikatsiooniseadmed ja -kaablid kuuluvad korteriomaniku ja telekommunikatsiooniettevõtja vastutusalasse.